**EGYSÉGES SZERKEZETBEN**

**A büntetés-végrehajtás országos parancsnokának  
3/2015. (I.15) OP**

***s z a k u t a s í t á s a***

***a fogvatartottak által igénybevett többletszolgáltatások díjainak  
meghatározásáról***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján - figyelemmel a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvény 155. § (6) bekezdésére, valamint a büntetés-végrehajtási intézetben fogvatartott elítéltek és egyéb jogcímen fogvatartottak letétjének kezeléséről és a birtokukban lévő külföldi fizetőeszközzel kapcsolatos eljárásról szóló 15/2014. (XII. 17.) IM rendelet 15.§ (2) bekezdésére a fogvatartottak által igénybevett többletszolgáltatások díjainak meghatározása érdekében kiadom az alábbi

**s z a k u t a s í t á s t.**

**I.  Általános rendelkezések**

1.  A szakutasítás hatálya a büntetés-végrehajtási intézetekre, intézményekre (a továbbiakban: bv. intézet) és a bv. intézetekben többletszolgáltatást igénybevevő fogvatartottakra terjed ki.

2.  Értelmező rendelkezések

A szakutasítás alkalmazásában:

* 1. *kondicionáló terem:* elsősorban a fizikai erőnlét, állóképesség és a testalkat megtartására, illetőleg megváltoztatására, fejlesztésére szolgáló olyan a bv. intézeten belül elkülönített, fedett helyiség, amelyben többek között az alap erőgyakorlatok elvégzéséhez szükséges eszközök (pl. fekve nyomó padok, ferdenyomó padok, guggoló állványok, húzódzkodó, és tolódzkodó állványok, felhúzó dobogó, olimpiai rudak, rövid rudak, bicepsz állvány, tárcsák, kézi súlyok, stb.) mellett szabadsúlyos, ingás rendszerű erőgépek is megtalálhatóak;
  2. *hűtőszekrény:* olyan szerkezet, mellyel mesterségesen a környezetnél alacsonyabb hőmérsékletet lehet előállítani és tartósan fenntartani;
  3. *vízmelegítő:* olyan szerkezet, amely víz melegítésére, forralására szolgál és maximum 350 W teljesítményű;
  4. *használati díj:* az a)-c) pontokban meghatározott szolgáltatás, illetve eszközök igénybevételéért havi rendszerességgel fizetendő költségtérítés;

**II.  Térítési díjak**

3.  Az egyes többletszolgáltatások nettó díjai az alábbiak:

* 1. A kondicionáló terem használata: 800 Ft/fő/hó.
  2. Az intézeti tulajdonú hűtőszekrény használata: 700 Ft/fő/hó.
  3. Az intézeti tulajdonú vízmelegítő használata: 200 Ft/fő/hó.
  4. Saját ruha mosatása: 100 Ft/kg.
  5. Igazolványkép készítés: 80 Ft/fotó
  6. Fénymásolás, nyomtatás: 8 Ft/lap.

*Módosította: 3/2016 OP szakutasítás, 2016.01.15.*

3/A. A 3. a)-c) pontban szereplő többletszolgáltatások kizárólag havi rendszerességgel igényelhetőek a meghatározott havi térítési díj ellenében. A számlázás havonta történik, egy hónapnál kevesebb igénybevételre és díjfizetésre nincs lehetőség.

*Módosította: 46/2017 OP szakutasítás, 2017.04.21.*

**III.  Az elszámolás szabályai**

4.  A felsorolt többletszolgáltatásokat kizárólag abban az esetben lehet biztosítani az igénybevevő fogvatartott részére, amennyiben előzetesen kérelmi lapon jelezte az igénybevétel szándékát.

5.  A kérelmi lapot a reintegrációs tiszt terjeszti fel jóváhagyásra a büntetés-végrehajtási osztály vezetőjének, aki javaslatát továbbítja a gazdasági szakterület részére. A gazdasági szakterület ügyintézőjének feladata, hogy meggyőződjön arról, hogy az igénybevevő fogvatartott – a büntetés-végrehajtási intézetben fogvatartott elítéltek és egyéb jogcímen fogvatartottak letétjének kezeléséről és a birtokukban lévő külföldi fizetőeszközzel kapcsolatos eljárásról szóló 15/2014. (XII. 17.) IM rendelet 15.§ (2) a)-f) pontjaiban foglalt levonásokat követően is - rendelkezik az igényelt többletszolgáltatás használati díjának fedezetével.

6.  A kérelmi lap jóváhagyása, illetőleg fedezet rendelkezésre állása esetén a gazdasági szakterület ügyintézője az adott havi használati díjról minden hónap 5-ig számlát állít ki az igénybevevő fogvatartott részére és ezzel egyidejűleg gondoskodik a használati díjnak az igénybevevő fogvatartott letéti számlájáról a bv. intézet számlájára történő átvezetéséről. Szabadulás, elhalálozás, átszállítás esetén az pénzügyi letét elszámolására vonatkozó szabályok az irányadóak.

7.  A használati díjat az téríti, aki igényét a kérelmi lapon előterjesztette függetlenül attól, hogy a 2. b)-c) pontban nevesített szolgáltatást, illetve eszközt egy vagy több személy - akár egyidejűleg - használja.

8.  A szolgáltatás igénybevevő a használt eszköz állagának megóvásáért fegyelmi és anyagi felelősséggel tartozik.

**IV.  Záró rendelkezések**

9.  Ez a szakutasítás 2015. január 15-én lép hatályba.

**Csóti András bv.vezérőrnagy**országos parancsnok